CELEX: 32020D1353
Language: lt
Date: 2020-09-25 00:00:00
Title: Tarybos įgyvendinimo sprendimas (ES) 2020/1353 2020 m. rugsėjo 25 d. kuriuo Lenkijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti

2020 9 29   
               
               
                  LT
               
               
                  Europos Sąjungos oficialusis leidinys
               
               
                  L 314/45
               
            
         TARYBOS ĮGYVENDINIMO SPRENDIMAS (ES) 2020/1353
         2020 m. rugsėjo 25 d.
         kuriuo Lenkijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. gegužės 19 d. Tarybos reglamentą (ES) 2020/672 dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti (SURE) sukūrimo (1), ypač į jo 6 straipsnio 1 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2020 m. rugpjūčio 6 d. Lenkija paprašė Sąjungos finansinės paramos, kad papildytų nacionalines pastangas mažinti COVID-19 protrūkio poveikį ir švelninti protrūkio socialinius bei ekonominius padarinius darbuotojams ir savarankiškai dirbantiems asmenims;
                  
               
                     (2)
                  
                  
                     numatoma, kad COVID-19 protrūkis ir išskirtinės priemonės, kurias Lenkija įgyvendino siekdama suvaldyti protrūkį ir jo socialinį, ekonominį bei su sveikata susijusį poveikį, turės didžiulį poveikį viešiesiems finansams. Pagal Komisijos 2020 m. pavasario prognozę iki 2020 m. pabaigos Lenkijos valdžios sektoriaus deficitas ir skola turėtų sudaryti atitinkamai 9,5 % ir 58,5 % bendrojo vidaus produkto (BVP). Remiantis Komisijos 2020 m. tarpine vasaros prognoze numatoma, kad 2020 m. Lenkijos BVP turėtų sumažėti 4,6 %;
                  
               
                     (3)
                  
                  
                     COVID-19 protrūkis imobilizavo didelę Lenkijos darbo jėgos dalį. Dėl to Lenkijoje staiga smarkiai padidėjo viešosios išlaidos, susijusios su socialinio draudimo įmokų sumažinimu savarankiškai dirbantiems asmenims, visiems socialiniams kooperatyvams (nepriklausomai nuo darbuotojų skaičiaus) ir įmonėms, turinčioms ne daugiau kaip 50 darbuotojų, su išmoka už prastovą savarankiškai dirbantiems asmenims ir pagal civilinės teisės reglamentuojamas sutartis dirbantiems asmenimis, su darbo užmokesčio ir socialinio draudimo įmokų subsidijomis, su subsidijomis savarankiškai dirbantiems asmenims be samdomųjų darbuotojų ir su savarankiškai dirbantiems asmenims, labai mažoms įmonėms ir nevyriausybinėms organizacijoms teikiamomis paskolomis, konvertuojamomis į dotacijas, kaip nustatyta 4–8 konstatuojamosiose dalyse;
                  
               
                     (4)
                  
                  
                     konkrečiau, 2020 m. rugpjūčio 6 d. Lenkijos prašyme nurodytame 2020 m. kovo 2 d. Įstatyme dėl specialių sprendimų, susijusių su COVID-19, kitų infekcinių ligų ir jų sukeltų krizinių situacijų prevencija, kova su jomis ir jų likvidavimu (2), nustatytas laikinas socialinio draudimo įmokų sumažinimas savarankiškai dirbantiems asmenims, visiems socialiniams kooperatyvams (nepriklausomai nuo darbuotojų skaičiaus) ir įmonėms, turinčioms ne daugiau kaip 50 darbuotojų, siekiant apsaugoti darbo vietas reaguojant į COVID-19 protrūkį. Sumažinimas taikytas 2020 m. kovo–gegužės mėn. Įmonės, turinčios ne daugiau kaip 10 darbuotojų, ir (daugeliu atvejų) savarankiškai dirbantys asmenys ir visi socialiniai kooperatyvai (nepriklausomai nuo darbuotojų skaičiaus) galėjo įmokų visai nemokėti, o įmonėms, turinčioms nuo 10 iki 50 darbuotojų, įmokos sumažintos 50 %. Laikinas socialinio draudimo įmokų sumažinimas gali būti laikomas priemone, panašia į Reglamente (ES) 2020/672 nurodytas sutrumpinto darbo laiko tvarkos priemones, nes šia priemone siekiama apsaugoti savarankiškai dirbančius asmenis nuo pajamų sumažėjimo ar praradimo, o įmonėse, turinčiose ne daugiau kaip 50 darbuotojų, ir visuose socialiniuose kooperatyvuose, ja remiami asmenys, kurie lieka įmonių darbuotojais iki priemonės galiojimo pabaigos. Laikinas socialinio draudimo įmokų sumažinimas reiškia, kad valdžios sektorius negauna pajamų, ir Reglamento (ES) 2020/672 įgyvendinimo tikslu tai gali būti prilyginama viešosioms išlaidoms;
                  
               
                     (5)
                  
                  
                     be to, valdžios institucijos nustatė išmoką už prastovą savarankiškai dirbantiems asmenims ir pagal civilinės teisės reglamentuojamas sutartis dirbantiems asmenimis, kurių pajamos sumažėjo dėl krizės. Priemonę sudaro vienkartinė išmoka savarankiškai dirbantiems asmenims (50 % arba 80 % minimaliojo darbo užmokesčio, priklausomai nuo pajamų sumažėjimo) ir pagal nestandartines darbo sutartis dirbantiems asmenims (iki 80 % minimaliojo darbo užmokesčio), siekiant kompensuoti jų pajamų sumažėjimą;
                  
               
                     (6)
                  
                  
                     buvo nustatytos darbo užmokesčio ir socialinio draudimo įmokų subsidijos, priklausančios nuo apyvartos sumažėjimo dėl krizės. Įmonės, nepriklausomai nuo jų dydžio, gali prašyti laikinai bendrai finansuoti jų darbo užmokesčio ir socialinio draudimo įmokų išlaidas. Darbo užmokesčio ir socialinio draudimo įmokų subsidijos gali būti laikomos priemone, panašia į Reglamente (ES) 2020/672 nurodytas sutrumpinto darbo laiko tvarkos priemones, kiek tai susiję su išlaidomis, kurių patiria įmonės ir kiti subjektai, kurie naudojasi sutrumpinto darbo laiko tvarka, savanoriškai sumažina darbo laiką arba kurių darbuotojai nepertraukiamai dirbo iki naujausių turimų galutinių duomenų datos, kadangi pagal priemonę reikalaujama, kad įmonės išlaikytų darbuotojus per visą sutrumpinto darbo laiko tvarkos taikymo laikotarpį arba iki naujausių turimų galutinių duomenų datos;
                  
               
                     (7)
                  
                  
                     valdžios institucijos pradėjo teikti subsidijas savarankiškai dirbantiems asmenims be samdomųjų darbuotojų. Subsidijomis laikinai bendrai finansuojama dalis veiklos vykdymo išlaidų, kurias patiria samdomųjų darbuotojų neturintys fiziniai asmenys. Suma priklauso nuo apyvartos sumažėjimo ir sudaro nuo 50 % iki 90 % minimaliojo darbo užmokesčio;
                  
               
                     (8)
                  
                  
                     galiausiai, valdžios institucijos nustatė priemonę, kurią taikant savarankiškai dirbantiems asmenims, labai mažoms įmonėms ir nevyriausybinėms organizacijoms teikiamos paskolos, konvertuojamos į dotacijas. Taikant priemonę teikiamos iki 5 000 PLN mažosios paskolos. Paskolos gali būti konvertuojamos į dotacijas, jeigu paramos gavėjas tęsia veiklą tris mėnesius po paskolos išmokėjimo. Siekiant įvykdyti paramos teikimo tik viešosioms išlaidoms reikalavimą, parama pagal Reglamentą (ES) 2020/672 turėtų būti teikiama tik išlaidoms, susijusioms su paskolomis, konvertuojamomis į dotacijas;
                  
               
                     (9)
                  
                  
                     Lenkija atitinka Reglamento (ES) 2020/672 3 straipsnyje nustatytas finansinės paramos prašymo sąlygas. Lenkija pateikė Komisijai tinkamų įrodymų, kad faktinės ir numatomos viešosios išlaidos nuo 2020 m. vasario 1 d. padidėjo 11 668 118 894 EUR dėl nacionalinių priemonių, kurių imtasi siekiant sumažinti socialinį ir ekonominį COVID-19 protrūkio poveikį. Tai staigus smarkus padidėjimas, nes naujosios priemonės ir pratęsiamos ar išplečiamos esamos priemonės taikomos didelei Lenkijos įmonių ir darbo jėgos daliai;
                  
               
                     (10)
                  
                  
                     Komisija pagal Reglamento (ES) 2020/672 6 straipsnį pasikonsultavo su Lenkija ir patikrino, ar staiga smarkiai padidėjo faktinės ir numatytos viešosios išlaidos, tiesiogiai susijusios su sutrumpinto darbo laiko tvarkos ir panašiomis priemonėmis;
                  
               
                     (11)
                  
                  
                     todėl finansinė parama turėtų būti suteikta siekiant padėti Lenkijai mažinti didelio ekonomikos sukrėtimo, kurį sukėlė COVID-19 protrūkis, socialinį ir ekonominį poveikį. Sprendimus dėl paramos dalių ir dalinių išmokų terminų, dydžio ir išmokėjimo Komisija turėtų priimti glaudžiai bendradarbiaudama su nacionalinėmis institucijomis;
                  
               
                     (12)
                  
                  
                     šis sprendimas neturėtų daryti poveikio procedūrų, kurios gali būti pradėtos dėl vidaus rinkos veikimo iškraipymo, ypač pagal Sutarties 107 ir 108 straipsnius, rezultatams. Jis nėra viršesnis už reikalavimą, kad valstybės narės praneštų Komisijai apie galimos valstybės pagalbos atvejus pagal Sutarties 108 straipsnį;
                  
               
                     (13)
                  
                  
                     Lenkija turėtų reguliariai informuoti Komisiją apie planuojamų viešųjų išlaidų įvykdymą, kad Komisija galėtų įvertinti, kokiu mastu Lenkija įvykdė tas išlaidas;
                  
               
                     (14)
                  
                  
                     sprendimas suteikti finansinę paramą priimtas atsižvelgiant į esamus ir numatomus Lenkijos poreikius, taip pat į kitų valstybių narių pagal Reglamentą (ES) 2020/672 jau pateiktus ar numatomus pateikti finansinės paramos prašymus, taikant vienodo požiūrio, solidarumo, proporcingumo ir skaidrumo principus, Visų pirma paskolos suma nustatyta siekiant užtikrinti, kad būtų laikomasi prudencinių taisyklių, taikomų paskolų portfeliui, kaip nurodyta Reglamente (ES) 2020/672,
                  
               PRIĖMĖ ŠĮ SPRENDIMĄ:
         
            1 straipsnis
            Lenkija atitinka Reglamento (ES) 2020/672 3 straipsnyje nustatytas sąlygas.
         
         
            2 straipsnis
            
               1.   Sąjunga suteikia Lenkijai paskolą, kuri neviršija 11 236 693 087 EUR. Ilgiausias vidutinis paskolos grąžinimo terminas – 15 metų.
            
            
               2.   Šiuo sprendimu suteiktos finansinės paramos prieinamumo laikotarpis yra 18 mėnesių nuo pirmos dienos po šio sprendimo įsigaliojimo.
            
            
               3.   Komisija Sąjungos finansinę paramą Lenkijai teikia ne daugiau kaip dešimčia dalių. Bet kuri dalis gali būti išmokama viena ar keliomis dalinėmis išmokomis. Pirmos dalies dalinių išmokų grąžinimo terminai gali būti ilgesni negu 1 dalyje nurodytas ilgiausias vidutinis grąžinimo terminas. Tokiais atvejais kitų dalinių išmokų grąžinimo terminai nustatomi taip, kad išmokėjus visas dalis būtų laikomasi 1 dalyje nurodyto ilgiausio vidutinio grąžinimo termino.
            
            
               4.   Pirma dalis išmokama įsigaliojus Reglamento (ES) 2020/672 8 straipsnio 2 dalyje numatytam paskolos susitarimui.
            
            
               5.   Lenkija apmoka Reglamento (ES) 2020/672 4 straipsnyje nurodyto Sąjungos finansavimo išlaidas, susijusias su kiekviena dalimi, ir visus Sąjungos mokesčius, sąnaudas ir išlaidas, atsiradusius dėl finansavimo, susijusio su pagal šio straipsnio 1 dalį suteikta paskola.
            
            
               6.   Dėl dalių dydžio ir išmokėjimo, kaip ir dėl dalinių išmokų dydžio, sprendžia Komisija.
            
         
         
            3 straipsnis
            Lenkija gali finansuoti šias priemones:
            
                        a)
                     
                     
                        2020 m. kovo 2 d. Įstatymo dėl specialių sprendimų, susijusių su COVID-19, kitų infekcinių ligų ir jų sukeltų krizinių situacijų prevencija, kova su jomis ir jų likvidavimu, 31zo straipsnyje numatytą socialinio draudimo įmokų sumažinimą, kiek tai susiję su išlaidų, susijusių su parama savarankiškai dirbantiems asmenims ir visiems socialiniams kooperatyvams (nepriklausomai nuo darbuotojų skaičiaus), dalimi ir įmonių, turinčių ne daugiau kaip 50 darbuotojų, išlaidų nepertraukiamai dirbusiems darbuotojams dalimi;
                     
                  
                        b)
                     
                     
                        2020 m. kovo 2 d. Įstatymo dėl specialių sprendimų, susijusių su COVID-19, kitų infekcinių ligų ir jų sukeltų krizinių situacijų prevencija, kova su jomis ir jų likvidavimu, 15zq ir 15zua straipsniuose numatytą išmoką už prastovą savarankiškai dirbantiems asmenims ir pagal civilinės teisės reglamentuojamas sutartis dirbantiems asmenimis;
                     
                  
                        c)
                     
                     
                        2020 m. kovo 2 d. Įstatymo dėl specialių sprendimų, susijusių su COVID-19, kitų infekcinių ligų ir jų sukeltų krizinių situacijų prevencija, kova su jomis ir jų likvidavimu, 15g, 15ga, 15gg, 15zzb, 15zze ir 15zze2 straipsniuose numatytas įmonių, kurios naudojasi sutrumpinto darbo laiko tvarka, savanoriškai sumažina darbo laiką arba kurių darbuotojai nepertraukiamai dirbo, darbo užmokesčio ir socialinio draudimo įmokų subsidijas;
                     
                  
                        d)
                     
                     
                        2020 m. kovo 2 d. Įstatymo dėl specialių sprendimų, susijusių su COVID-19, kitų infekcinių ligų ir jų sukeltų krizinių situacijų prevencija, kova su jomis ir jų likvidavimu, 15zzc straipsnyje numatytas subsidijas savarankiškai dirbantiems asmenims be samdomųjų darbuotojų;
                     
                  
                        e)
                     
                     
                        2020 m. kovo 2 d. Įstatymo dėl specialių sprendimų, susijusių su COVID-19, kitų infekcinių ligų ir jų sukeltų krizinių situacijų prevencija, kova su jomis ir jų likvidavimu, 15zzd ir 15zzda straipsniuose numatytas savarankiškai dirbantiems asmenims, labai mažoms įmonėms ir nevyriausybinėms organizacijoms teikiamas paskolas, konvertuojamas į dotacijas, kiek tai susiję su suma, faktiškai konvertuota į dotacijas.
                     
                  
         
            4 straipsnis
            Lenkija ne vėliau kaip 2021 m. kovo 30 d., o po to – kas šešis mėnesius informuoja Komisiją apie numatytų viešųjų išlaidų įvykdymą, kol tos numatytos viešosios išlaidos bus visiškai įvykdytos.
         
         
            5 straipsnis
            Šis sprendimas skirtas Lenkijos Respublikai.
            Šis sprendimas įsigalioja pranešimo apie jį adresatui dieną.
         
         
            6 straipsnis
            Šis sprendimas skelbiamas Europos Sąjungos oficialiajame leidinyje.
         
         
            Priimta Briuselyje 2020 m. rugsėjo 25 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 159, 2020 5 20, p. 1.
         
            (2)  2020 m. Įstatymų leidinys (Dziennik Ustaw), 374 punktas su pakeitimais.